༄། ། གཞན་སྐུལ་རིན་ཆེན་འབར་བ་སྒམ་པོར་གདུགས་ཕུལ་དུས་མཛད་པ། ། ་མེད་ལྷུན་གྲུབ་སྐུ་གསུམ་ཐོབ་པར་ཤོག། གང་ཞིག་ཆོས་ཀུན་གདོད་ནས་བྱང་ཆུབ་སངས་རྒྱས་པ། ། ཉིད་ཀྱིས་ཐུགས་སུ་ཆུད་ནས་མ་རྟོགས་སེམས་ཅན་རྣམས། ། རྗེས་སུ་བཟུང་ནས་བཟོད་པར་དཀའ་བའི་བརྟུལ་ཞུགས་ཀྱིས། ། འགྲོ་རྣམས་སྨིན་མཛད་བླ་མ་མཆོག་གི་ཞབས་ལ་འདུད། ། བྱང་ཆུབ་ཐུགས་གཉིས་དབྱེར་མེད་རོ་གཅིག་པས། ། དུས་གསུམ་རྒྱལ་བ་རྣམས་ཀྱི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོ་མཆོག་འཛིན་པས། ། འགྲོ་བའི་གཉེན་གྱུར་དུས་གསུམ་རྒྱལ་བ་དྲན། ། འདིར་འདས་པ་དང་། མ་བྱོན་པ་དང་། ད་ལྟར་བྱུང་བའི་བླ་མ་དམ་པ་རྣམས་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་ནི་རྒྱུད་བྱིན་གྱིས་བརླབས། བླ་མ་དམ་པའི་སྐུ་གསུང་ཐུགས་གཉིས་སུ་མེད་པའི་ཡེ་ཤེས་ཀྱི་རྡོ་རྗེ་དང་ནི་གཅིག་ཏུ་གྱུར། དུས་གསུམ་གྱི་སངས་རྒྱས་ཐམས་ཅད་སྐྱེད་པར་བྱེད་པའི་རྒྱུ། བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་ནི་དབྱེར་མེད། ཐུགས་རྗེ་ཆེན་པོ་རྨད་དུ་བྱུང་བའི་སྟོན་པ་ཤཱཀྱའི་རྒྱལ་པོས་བསྟན་པ་རྨད་དུ་བྱུང་བའི་ཐེག་པ་ཆེན་པོ་གསང་སྔགས་འདི་ནི་མངའ་བརྙེས། སྔོན་གྱི་སྨོན་ལམ་རྣམ་པར་དག་པའི་ཤུགས་རླབས་པོ་ཆེས་དད་པ་དང་ལྡན་པའི་གང་ཟག་དཔག་ཏུ་མེད་པ་མང་པོ་ནི་དྲུང་དུ་ལྷགས། རང་རྐན་གཙང་ཞིང་རྒྱལ་བའི་སྲས་དམ་པ། ། དུས་གསུམ་གྱི་རྒྱལ་བའི་ཕ་ཕོགས། ཁམས་གསུམ་གྱི་སེམས་ཅན་སྨིན་པར་བྱེད་པ་ནི་ཕ་ལས་བུས་བྱེད་པ་ཡིན་པས། ཅིས་ཀྱང་འགྲོ་བ་གཞན་སྨིན་པ་དང་གྲོལ་བ་ལ་འབད་པར་བྱ་སྟེ། དེ་ཡང་བླ་མ་རིན་པོ་ཆེའི་ཞལ་སྔ་ནས། སྒྲུབ་པ་བྱས་པའི་འབྲས་བུ་དེ། ། རང་གཞན་གཉིས་ཀྱི་འདོད་པ་གྲུབ། ། འཁོར་བ་མུ་མཐའ་མེད་པ་ཡི། ། སེམས་ཅན་རྣམས་ལ་སྨིན་གྱུར་ཅིག། ཅེས་གསུངས་པ་དང་། གསང་བ་བསམ་གྱིས་མི་ཁྱབ་པ་བསྟན་པའི་མདོ་ལས་ཀྱང་། བཅོམ་ལྡན་འདས་ཀྱིས། དམ་པའི་ཆོས་འཛིན་པས་ནི། དཀོན་མཆོག་གསུམ་གྱི་གདུང་རྒྱུད་མི་གཅོད་དོ། ། ཞེས་གསུངས་པ་དང་། ལྷ་མོ་དཔལ་ཕྲེང་གི་མདོ་ལས་ཀྱང་། དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་བྱང་ཆུབ་ནི་དེ་བཞིན་གཤེགས་པའི་བསྟན་པ་ཡིན་ལ། དེ་བཞིན་གཤེགས་པའི་བསྟན་པ་འཛིན་པའི་ནང་དུ་ནི། བྱང་ཆུབ་སེམས་དཔའི་བསླབ་པ་ཐམས་ཅད་འདུས་པར་འགྱུར་ཏེ། དཔེར་ན་རྒྱ་མཚོ་ཆེན་པོའི་ནང་དུ་ཆུ་ཐམས་ཅད་འདུ་བ་དང་འདྲའོ། ། ཞེས་གསུངས་པ་དང་། ཡང་དམ་པའི་ཆོས་དང་དམ་པའི་ཆོས་འཛིན་པ་པོ་ནི་གཉིས་སུ་མ་མཆིས་ཏེ། དམ་པའི་ཆོས་ཕ་རོལ་ཏུ་ཕྱིན་པ་དྲུག་པོ་དེ་ཉིད། དམ་པའི་ཆོས་འཛིན་པ་པོ་དེ་ཉིད་ཡིན་ནོ་ཞེས་གསུངས་པས། སངས་རྒྱས་བཅོམ་ལྡན་འདས་ཀྱི་དམ་པའི་ཆོས། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་སྡེ་སྣོད་རིན་པོ་ཆེ་རྣམ་པ་གསུམ་དུ་འདུས་ལ། དེ་ཉམས་སུ་བླང་བའི་རིམ་པ་བསླབ་པ་རིན་པོ་ཆེ་རྣམ་པ་གསུམ་ཡིན་ཏེ། དེ་ཡང་དང་པོ་ལྷག་པ་ཚུལ་ཁྲིམས་ཀྱི་བསླབ་པར་རང་གི་སྲོག་བས་ཕངས་པར་འཛིན་པ། དཔེར་ན་རྒྱ་མཚོའི་ཕར་ཁ་ན་མི་གཅིག་ལ་རྒྱ་མཚོ་བརྒལ་བའི་རྐྱལ་པ་གཅིག་ཡོད་པ་སྲིན་པོས་རྐྱལ་བ་རངས་བསླངས་པ་མ་བྱིན་པ་དང་། ཕྱེད་དང་། སུམ་ཆ་དང་། ལག་མཐིལ་ཙམ་གཅིག་དང་། ཐ་ན་བསྙུང་བུས་གཟུགས་ས་ཙམ་ཅིག་བསླངས་ན་ཡང་། རྐྱལ་པ་ཆེ་ཆུང་ཇི་ཙམ་གོད་ཀྱང་རྒྱ་མཚོ་བརྒལ་བར་མི་ནུས་པ་དང་འདྲའོ། ། ཞེས་ནས་མི་སྦྱིན་པ་ལྟར། ལྟུང་བ་སྡེ་ལྔ་གང་གི་ཉེས་པ་བྱུང་ཡང་འཁོར་བའི་རྒྱ་མཚོ་ལས་བརྒལ་བར་མི་ནུས་པ་བཅོམ་ལྡན་འདས་ཀྱིས། མྱ་ངན་ལས་འདས་པ་ཆེན་པོའི་མདོར་གསུངས་པ་ལྟ་བུ་ལགས་པས། རང་གི་ལུས་སྲོག་བས་ཀྱང་ཕངས་པར་འཛིན་པ་ནི་གཞིར་གྱུར་པ་ཡིན་ཏེ། ཆང་ཕོར་པ་གང་དང་། ཀ་ཅ་སྣ་སྣེའུ་གཅིག་ཙམ་ལ། ཐུབ་པའི་བསྟན་པ་རང་གཞན་གྱི་དོན་ཚོང་བྱེད་པ་ནི་བྱ་བ་མ་ཡིན་པ་དང་། ལྷག་པ་ཏིང་ངེ་འཛིན་གྱི་བསླབ་པ། སྔགས་དང་ཕ་རོལ་ཏུ་ཕྱིན་པའི་ཐེག་པར། སེམས་འཛིན་པའི་བྱེ་བྲག་དཔག་རེའམ། ལྔས་བསྒྲུབ་པར་བྱ་བ་ལ་མཁས་པ། ཤེས་རབ་ཀྱི་ཕ་རོལ་ཏུ་ཕྱིན་ལ་སོགས་པའི་གསུང་རབ་རྣམས་སུ། འགྲོ་ན་འགྲོ་འོ་ཞེས་རབ་ཏུ་ཤེས་སོ། ། འགྲེང་ན་འགྲེང་ངོ་ཞེས་རབ་ཏུ་ཤེས་སོ། ། ཞེས་བྱ་བ་ལ་སོགས་པ་ཤིན་ཏུ་ཕྲ་བའི་དངོས་པོ་ཐམས་ཅད་སེམས་རྩེ་གཅིག་ཏུ་མི་འགྱུར་བར་མེད་པར་བསྟན་ན། ད་ལྟར་ཕུན་སུམ་ཚོགས་པའི་དུས་འདིར་ཏིང་ངེ་འཛིན་གྱི་དགའ་བ་དེ་སྤངས་ནས། འདོད་པའི་ཡོན་ཏན་གྱི་དགའ་བདེ་ལྟ་བུ་དོན་དུ་གཉེར་བ་ལྟ་ག་ལ་སྲིད་པ་དང་། ལྷག་པ་ཤེས་རབ་ཀྱི་བསླབ་པ། འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་རྟེན་ཅིང་འབྲེལ་བར་འབྱུང་བ། བདེ་བ་དང་སྡུག་བསྔལ་བ་རྣམ་པ་སྣ་ཚོགས་པ། རྒྱུ་ལ་བརྟེན་ནས་འབྱུང་བ། རྐྱེན་ལ་བརྟེན་ནས་འབྱུང་བ། གསོབ། གསོགམི་རྟག་པ། ཕན་ཚུན་རྟེན་ཅིང་འབྲེལ་ཏེ་འབྱུང་བ། ཀུན་རྫོབ་བྱས་པ་ལ་མི་རྟག་པས་ཁྱབ་པ་འདིའི་སྐྱེ་བར་བྱེད་པའི་རྒྱུ། གནས་པར་བྱེད་པའི་གཞི། འཇིག་པར་བྱེད་པའི་རྐྱེན། རྒྱུ་འབྲས་ཀྱི་རྟེན་ཅིང་འབྲེལ་བར་འབྱུང་བ་ལ་མཁས་པ་དང་། དེ་ལྡོག་པར་བྱེད་པ་ཇོ་བོ་དཀོན་མཆོག་གསུམ་ལ་སྐྱབས་སུ་སོང་བས། འཁོར་བ་ལ་ཇི་ལྟར་ལྡོག་པར་བྱེད་པའི་ཚུལ་ཉམས་སུ་བླང་བའི་རིམ་པས། ཆོས་ཐམས་ཅད་མཉམ་པ་ཉིད་དུ་རྟོགས། ལུགས་ལས་ལྡོག་པ་བསྟན་པ་དང་། ཕྲ་བའི་དབང་དུ་བྱས་ན་ཟན་ཁམ་གཅིག་མངར་བ་དང་། བཏུང་བ་ཧུབ་གཅིག་ཞིམ་པ་ཙམ་ཡང་། ཕྱྭ་དང་། དབང་ཕྱུག་དང་། བྱེད་པ་པོ་དང་། ང་དང་། བདག་དང་། ཕོ་རྒོད་དང་། རང་མཐོང་གིས་བྱས་པར་མི་བལྟ་ཞིང་། དེ་རྒྱུ་གང་ལས་ཇི་ལྟར་བྱུང་བ་དང་། དེ་ལྡོག་ན་མི་འབྱུང་བ་ལ་མཁས་པ་ཐམས་ཅད་དཔག་ཏུ་མེད་པར་སྙན་དུ་གསོལ་ཞིང་། ཞིབ་རྒྱས་སུ་ཐུགས་སུ་ཆུད་ལ། ཡི་གེ་སྔ་མ་ལྟར་དགོངས་པར་བྱའོ། ། མདོར་བསྡུས་ན་འཁོར་བ་དང་མྱ་ངན་ལས་འདས་པས་བསྡུས་པའི་ཆོས་ཐམས་ཅད་ནི་རང་གི་སེམས་ཡིན། སེམས་ཅན་ཐམས་ཅད་རང་གི་རྣམས་ཀྱང་ཚོགས་སྐྱོང་བར་སྣང་སྟེ། བླ་མ་རིན་པོ་ཆེ་ལ་ངའི་མཁན་པོས། སྒོམ་ཆེན་པའི་བསྟན་པ་ནམ་ནུབ་པར་འགྱུར་ཞུས་པས། བླ་མ་རྟོགས་པ་མེད་པ་གཅིག་གིས། སློབ་མ་ཁྲིད་པ་དེའི་དུས་སུ་བསྟན་པ་ནུབ་པར་འགྱུར་གསུངས་པ་ལྟ་བུ་ཡིན་ཏེ། ཕན་པ་མེད་པའི་མི་རྣམས་ཀྱང་། ། འབད་པ་མེད་པར་འགྱུར་ན་ཀོ། ཕན་དང་བདེ་བའི་འབྱུང་གནས་དཔལ། ། ཅི་ཡི་ཕྱིར་ན་བཏང་སྙོམས་མཛད། ། སྙིང་པོ་མེད་པའི་སྦུན་པ་ལ། ། རྟོག་གེ་བ་རྣམས་རྡུང་བྱེད་པ། ། མཁས་པ་ཆེན་པོ་ལོ་ཙཱ་བས། ། དབུ་མའི་ཕུང་པོས་བསླུས་ཞེས་གསུངས། ། ཐུབ་པའི་བསྟན་པ་རིན་པོ་ཆེ། ། ཟབ་ཞི་སྤྲོས་བྲལ་འོད་གསལ་བ། ། འདུས་བྱས་མ་ཡིན་སྙིང་པོའི་དོན། ། འཆི་མེད་བདུད་རྩི་དམ་པ་ཡིས། ། སེམས་ཅན་ཐམས་ཅད་གསོ་བར་ཞུ། ། ཤེས་བྱའི་བབས་ལ་མི་གནས་པ། ། རང་སེམས་སྟོང་ཉིད་བྱང་ཆུབ་སེམས། ། བླ་མེད་ཐེག་པ་རབ་སྤངས་ནས། ། གྲངས་མེད་གསུམ་གྱི་ཕ་རོལ་ཏུ། ། རྫོགས་པའི་སངས་རྒྱས་འོང་ངོ་ཞེས། ། ཁ་གཡོས་རྐྱང་པས་དུས་འདས་ན། ། བྱང་ཆུབ་ནམ་མཁའི་མཚན་ཉིད་དེ། ། རྟོག་པ་ཐམས་ཅད་སྤངས་ཕྱིར་རོ། ། བཅོམ་ལྡན་འདས་ཀྱིས་གསུངས་པ་ཡི། ། སེམས་ཉིད་ལྷུན་གྲུབ་བྱང་ཆུབ་དེ། ། ཕུན་སུམ་ཚོགས་པའི་དགེ་འདུན་ལ། ། ཅི་ཡི་ཕྱིར་ན་ངོ་མི་སྤྲོད། ། ཆགས་སྡང་རྨོངས་གསུམ་དཀྱིལ་འཁོར་དུ། ། ངོ་ཚ་མེད་པའི་ཁྱོ་ག་དང་། ། སྒོམ་མ་ངོ་ཚ་མེད་པ་རྣམས། ། ཤ་ཆང་སྒོག་པའི་ཚོགས་འཁོར་ལ། ། དམ་ཆོས་སྙིང་པོ་ཡིན་ཟེར་ནས། ། ངན་འགྲོ་ལོག་པར་ལྟུང་བྱེད་པའི། ། མི་ཡང་པ་པོར་རློམས་བྱེད་ན། ། མཁས་དང་བཙུན་པ་བསྒྲུབ་པ་དང་། ། དད་དང་གུས་དང་དམ་ཚིག་ལྡན། ། ཟང་ཟིང་ལུས་དང་སྲོག་ལ་ཡང་། ། མི་ལྟ་ཅི་གསུངས་བྱེད་པ་ཡི། ། ཕུན་སུམ་ཚོགས་པའི་དགེ་འདུན་རྣམས། ། དུས་གསུམ་རྒྱལ་བའི་བསྟན་པ་བསྲུང་། ། སངས་རྒྱས་རྣམས་ཀྱི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོ་འཛིན། ། རྒྱལ་བའི་སྲས་རྣམས་ཅི་ཡི་ཕྱིར། ། བཏང་སྙོམས་ཡལ་བར་འཇོག་པར་བྱེད། ། མཐོང་དང་ཐོས་དང་དྲན་པས་ཀྱང་། ། འདོད་ཆགས་ཞེ་སྡང་གཏི་མུག་བསྐྱེད། ། མི་བཟད་འཁོར་བའི་རྦ་ཀློང་དུ། ། སྡུག་བསྔལ་བསྐྱེད་པའི་གྲོགས་རྣམས་ལ། ། མི་གཙང་སྲེད་པའི་ཁྱི་བཞིན་དུ། ། སེམས་ཅན་ཐམས་ཅད་གནས་གྱུར་ན། ། མཐོང་བ་དང་ནི་ཐོས་པ་དང་། ། རེག་པ་དང་ནི་དྲན་པས་ཀྱང་། ། སྐྱོན་དག་ཡོན་ཏན་རྫོགས་བྱེད་པ། ། ཕུན་སུམ་ཚོགས་པའི་དགེ་འདུན་རྣམས། ། མི་སྤང་ཅིས་ཀྱང་སྐྱོང་བར་ཞུ། ། འདི་དག་ཐམས་ཅད་གཞན་དོན་ཡིན། ། རང་དོན་རྫོགས་པའི་བྱང་ཆུབ་ནི། ། དབེན་པའི་གནས་སུ་བསྒྲུབ་སྙམ་ན། ། འདས་དང་མ་བྱོན་ད་ལྟར་གྱི། ། ཐུབ་པ་སྲས་དང་བཅས་རྣམས་ཀྱིས། ། འགྲོ་འཆག་ཉལ་འདུག་ཐམས་ཅད་དུ། ། སེམས་ཅནའི་བར་ཆད་བདུད། ། ཆགས་སྡང་རྨོངས་གསུམ་རྒྱུ་རྐྱེན་རྣམས། ། ཧཱུྃ་ཕཊ་ཕེཾ་གྱི་འབྲུག་སྒྲ་ཡིས། ། དཔོང་སར་གནས་པའི་ཁྭ་བཞིན་དུ། ། དལ་བུས་གསང་ནས་བསྒྲུབ་པར་བྱ། ། དུས་དང་རྣམ་པ་ཐམས་ཅད་དུ། ། ཡུན་རིང་དར་དྲག་ལྡན་པར་བྱ། ། དགེ་འདུན་རྒྱལ་བ་ཇི་བཞིན་དུ། ། ལོ་རེ་བཞིན་དུ་བརྗེ་བ་འམ། ། བཟང་བ་ལེགས་པར་རྟོགས་པ་ཡི། ། བརྟུལ་ཞུགས་ཐབས་ལ་མ་གནས་ན། ། བཅུ་དྲུག་པོ་ལ་ཡིད་མི་བརྟན། ། མེད་ཀྱང་ཀུ་རེ་བྱས་པ་ལགས། ། ལེགས་པར་བརྟགས་ནས་བྱེད་པ་འདི། ། དུས་གསུམ་རྒྱལ་བ་ཐམས་ཅད་ཀྱི། ། ཐབས་ལ་མཁས་པའི་གསང་ཚིག་ཅེས། ། ཐུབ་པ་བཅོམ་ལྡན་འདས་ཀྱིས་གསུངས། ། ཚོགས་པ་ཅིས་ཀྱང་བསྐྱང་བར་ཞུ། ། ཞུ་དོན་གསོལ་བའི་ཡི་གེ་འདི། ། རྒྱ་གར་ཡུལ་དུ་མི་བཞུངས་རྒྱས་འབྱུང་བར་འགྱུར། ། ཕུན་སུམ་ཚོགས་པའི་དུས་ཚོད་འདིར། ། དགེ་འདུན་ཚོགས་ཀྱི་དཀྱིལ་འཁོར་བསྐྱང་། ། གཞན་བསྐུལ་རིན་ཆེན་འབར་བ་རིན་པོ་ཆེ་སྒམ་པོར་གདུགས་ཕུལ་དུས་སུ་མཛད་པ་རྫོགས་སོ། ། ། ། ༡༧༨༽